**КУЛТУРА - БИБЛИОТЕКИ, КИНА, ФИЛМОВО ПРОИЗВОДСТВО, РАДИО- И ТЕЛЕВИЗИОННА ПРОГРАМА, СЦЕНИЧНИ ИЗКУСТВА И МУЗЕИ**

**ПРЕЗ 2024 ГОДИНА**

Статистическите изследвания на НСИ в областта на културата осигуряват информация за дейността на музеите, театрите, библиотеките, кината, радио-телевизионната програмна дейност и производството на филми.

1. **Културни институции**

В обхвата на културните институции се включват музеите, театрите, музикалните колективи (сценичните изкуства) и библиотеките.

* 1. **Музеи**

Към 31.12.2024 г. в страната функционират 188 самостоятелни музея, регистрирани съгласно Закона за културното наследство, като по тематичен обхват 101 от тях са общи, а 87 - специализирани (вкл. художествени галерии).

През 2024 г. движимите културни ценности, формиращи Националния музеен фонд, са 7 733 хил. фондови единици и в сравнение с 2023 г. техният брой намалява със 115 хиляди (1.5%). Цифровизирани са 482 хил. фондови единици, което е с 46 хил. повече спрямо предходната година.

Посещенията в музеите през 2024 г. са 5 070 хил. и се увеличават с 2.1% в сравнение с 2023 година (виж фиг. 1). В дните със свободен вход са осъществени 13.5% от посещенията (682 хиляди). Регистрирано е и увеличение на посещенията на чужди граждани в музеите - със 100 хиляди, или с 10.1% спрямо предходната година.

**Фиг. 1. Посещения в музеите (хиляди)**

* 1. **Сценични изкуства**

През 2024 г. в действащите 81 театъра в страната са организирани 16 586 представления, посетени от 2 304 хил. зрители, като спрямо 2023 г. представленията и посещенията се увеличават съответно с 2.9 и 2.4%. Средният брой посетители на едно представление е 139 и остава без промяна спрямо предходната година.

Разпределението на театрите по вид (виж фиг. 2) и реализирани постановки през 2024 г. е следното:

* 34 драматични театъра с 6 376 представления;
* 7 оперни и балетни театъра с 964 представления;
* 3 оперетни театъра с 412 представления;
* 22 куклени театъра с 5 954 представления;
* 8 драматично-куклени театъра с 1 984 представления;
* 7 цирка с 896 представления.

**Фиг. 2. Структура на театрите по вид през 2024 година**

През 2024 г. в страната са развивали дейност 66 музикални колектива - 10 филхармонии и симфониети, 27 професионални ансамбъла за народни песни и танци и 29 оркестъра. Представленията на тези колективи намаляват с 29.1% спрямо 2023 година.

* 1. **Библиотеки**

През 2024 г. броят на библиотеките с фонд над 200 хил. библиотечни единици е 49. Общият им фонд се състои от 34 697 хил. библиотечни документа (виж фиг. 3) - книги, продължаващи издания - вестници, списания, бюлетини и др., като в структурата му с най-висок дял са книгите - 58.1% (20 147 хил.), следвани от другите библиотечни документи (аудио-визуални, електронни, графични и картографски издания, микроформи, патенти и стандарти) - 26.1% (9 062 хил.), и продължаващите издания - 15.8% (5 488 хиляди).

**Фиг. 3. Библиотечен фонд**

**(хил. броя)**

Регистрираните читатели са 277 хил., което е с 2.6% повече в сравнение с предходната година, а посещенията се увеличават с 0.2% и достигат 4 384 хиляди. Заетият библиотечен фонд е 6 822 хил. библиотечни единици (виж фиг. 4).

**Фиг. 4. Зает библиотечен фонд**

**(хил. броя)**

В Националната библиотека „Св. св. Кирил и Методий“ през 2024 г. има регистрирани 8 573 хил. библиотечни документа, или с 82 хил. повече в сравнение с предходната година. Библиотечният фонд в 27-те регионални библиотеки в областните центрове е 12 204 хил. единици, като заетият фонд в тях се увеличава с 1 092 хил. единици в сравнение с 2023 година.

**Фиг. 5. Зает библиотечен фонд на един читател по видове библиотеки**

**(хил. броя)**

* 1. **Аудио-визуална дейност**

Аудио-визуалната дейност включва филмовото производство, дейността на кината, както и радио- и телевизионната програмна дейност.

**Филмово производство[[1]](#footnote-1)**

През 2024 г. са произведени общо 190 пълнометражни, късометражни и среднометражни филма, в това число 65 за киномрежата, 113 за телевизията и 12 за други цели. Произведените пълнометражни филми са 44 (24 игрални, 19 документални и 1 анимационен). Произведените късометражни и среднометражни филми са 146, от които 13 игрални, 122 документални и 11 анимационни.

**Фиг. 6. Произведени филми по вид и жанр през 2024 година**

**(брой)**

* 1. **Кина**

В края на 2024 г. кината в страната са 84, а киноекраните - 240, като броят им се увеличава съответно с 3 и 15 спрямо 2023 година. Мултиплексите[[2]](#footnote-2) са 12 и в тях са осъществени 57.6% от всички прожекции и 61.7% от посещенията (виж табл. 1).

**1. Кина, екрани, прожекции и посещения**

|  |  |  |  |  |
| --- | --- | --- | --- | --- |
| **Показатели** | **2021** | **2022** | **2023** | **2024** |
| Кина - бр. | 76 | 85 | 81 | 84 |
| Екрани - бр. | 221 | 227 | 225 | 240 |
| Прожекции - хил. | 210 | 301 | 310 | 319 |
| Посещения - хил. | 2400 | 3 816 | 4 412 | 4 481 |

През 2024 г. в сравнение с предходната година прожекциите в кината се увеличават с 3.1%, а посещенията - с 1.6%.

Най-голям е броят на кината в Югозападния район - 29 със 138 хил. прожекции, посетени от 2 233 хил. зрители. В столицата са функционирали 19 кина с 87 екрана, в които са прожектирани 2 499 филма.

* 1. **Радиопрограмна дейност**

През 2024 г. в страната са функционирали 71 регистрирани и лицензирани радиооператори, излъчили 607.0 хил. часа радиопредавания, което е с 1 272 часа повече в сравнение с 2023 година. Най-голям е делът на излъчените музикални предавания - 62.5%, следвани от новините - 8.8% (виж фиг. 7).

**Фиг. 7 Структура на радиопредаванията по вид през 2024 година**

* 1. **Телевизионна програмна дейност**

През 2024 г. в страната са функционирали 119 регистрирани и лицензирани български телевизионни оператори, което е с 6 повече от предходната година. Телевизиите с наземно разпръскване и тези по кабел и сателит са излъчили програми с обща продължителност 801.8 хил. часа, или с 3.8% повече в сравнение с 2023 година. Специализираните предавания (виж фиг. 8) са разпределени по часове, както следва:

* художествени предавания (игрални и телевизионни) - 195.8 хил. часа;
* музикални предавания - 131.0 хил. часа;
* спортни предавания - 83.3 хил. часа;
* новини - 58.9 хил. часа;
* реклами - 54.8 хил. часа;
* образователни предавания - 9.6 хил. часа.

**Фиг. 8 Структура на телевизионните предавания по вид за 2024 година**

**Методологични бележки**

Източник на информацията за дейността на **музеите** е регулярно провеждано годишно наблюдение. Тяхната дейност се характеризира чрез: музейните фондови единици; посетителите; културно-просветната работа; персонала; приходите и разходите и материално-техническата база. В броя на музеите се включват самостоятелните музеи, създадени по реда на чл. 25, ал. 1 и ал. 2 от Закона за културното наследство (обн., ДВ, бр. 19 от 13 март 2009 г.) и извършвали дейност през съответната година.

**Сценичните изкуства** са предмет на отделно годишно изследване. Единици на наблюдение са театрите, оперите, оперетите, цирковете, музикалните колективи, дружествата и сдруженията, които са организирали и провели рецитали и концерти (естрадни, фолклорни, симфонични, камерни, хорови, на духови оркестри, смесени и други). Тяхната дейност обхваща следните основни характеристики: сцени, места, представления, посетители, постановки по националност на автора, включително нови постановки.

Предмет на годишно статистическо наблюдение е и дейността на **библиотеките** с библиотечен фонд над 200 хиляди единици. Тяхната дейност обхваща следните основни характеристики: библиотечен фонд (книги, продължаващи издания и други библиотечни документи), читатели, посещения, зает библиотечен фонд, персонал, приходи и разходи, компютри, площ на библиотеките.

Данните за **филмовото производство** се получават в резултат на провеждането на годишно изчерпателно изследване. Предмет на наблюдение е дейността на българските филмови продуценти, която обхваща произведените филми през годината както за киномрежата, така и за телевизията. Не се включват филмите, които са предназначени единствено за интернет пространството.

Дейността на **кината** се обхваща чрез следните основни характеристики: места, екрани, прожекции, зрители, приходи от билети. Не се наблюдават киноклубовете и подвижните кина.

Дейността на **радио- и телевизионните оператори** се обхваща чрез следните основни характеристики: предавания по функция в часове, приходи и разходи.

Повече информация и данни от изследванията в областта на културата могат да се намерят на сайта на НСИ (<http://www.nsi.bg/bg/node/3552/>) и в Информационна система ИНФОСТАТ на НСИ (<https://infostat.nsi.bg/infostat/pages/module.jsf?x_2=36>).

1. Филми, произведени с национално финансиране, и копродукции с участието на български продуценти. [↑](#footnote-ref-1)
2. Стационарно кино с 8 и повече екрана. [↑](#footnote-ref-2)